**מילים  לשבת**

**שער הנגב - ערב שבת, כ"א באדר א' תשע"א, 25 לפברואר 2011**

**שלום לחברות ולחברים,**

**חו"ב פתוח**

בראשית השבוע, רגע לפני חילופי המהלומות עם עזה, ועדת החוץ והביטחון הגיעה אלינו בהרכב מרשים של 14 ח"כים במטרה  ללמוד את צרכי הערים והמועצות בקו העימות הדרומי. הצגנו ביושר את ההישגים הגדולים בשיפור המוגנות באזור שהתרחשו בשנים האחרונות (מיגון הבתים, מערכות החינוך והמרחב הציבורי) ולא חסכנו בתיאור הצרכים שעדיין קיימים בתחום (השלמת מיגון הגנים, בניית מעונות היום החדשים, תקצוב פערי המיגון החסרים ופריסת מערכות "כיפת ברזל").

ח"כ מופז, יו"ר  הועדה סיכם את הדיון בפניית הועדה לראש הממשלה ולשרים הרלוונטיים להשלמת החוסרים ולהביא לפריסת "כיפת ברזל" בשטח.

**צחוקים**

למרות הנושאים הכבדים,תרם רוני בראון, שר האוצר לשעבר, לכמה חיוכים.

כשראש עירית אשקלון, סיפר שבהעדר מיגון בבתי  הספר שלו, הוא נאלץ לכתת רגליו לכינוסי נוצרים ידידי ישראל ושם, למרגלות צלב גדול, הוא מתרים את המאמינים סינן בראון: "ג'יזס כרייסט..."

על שאלת ח"כ נסים זאב מש"ס מדוע חדר הישיבות שלנו הוא דווקא במקלט?  ענה בראון: "לא נשאר להם תקציב לחדר ישיבות כי כל הכסף הלך לישיבות".

**ערים?**

"יוזמת ג'נבה" היא מודל להסכם קבע ישראלי – פלסטיני שמוביליו מבקשים להטמיע באמצעותו את הדיון הציבורי המתחייב מהשאיפה הכל ישראלית למדינת העם היהודי, שתהיה מחויבת לעקרונות הדמוקרטיה ושגבולותיה יהיו מוכרים על ידי הקהילייה העולמית.

בכינוס של ראשי ערים ומועצות שהתקיים השבוע, בלטו בהשתתפותם הפעילה ראשי ערים גדולות: דב צור מראשון לציון (עבודה), בני וקנין מאשקלון (קדימה) וחיים אביטן מחדרה (ליכוד). חבר ליכוד נוסף, ד"ר יחיאל לסרי מאשדוד "בא ללמוד". אף אחד מהמשתתפים, כולל  אני, לא חותם על כל מילה וכל שרטוט קו במפות שהוצגו, אבל לכולנו ברור שמתווה הסכם הקבע לא יהיה רחוק מאד מההצעה הזו.

נראה שזרמים תת קרקעיים משמעותיים מתחוללים בפוליטיקה הישראלית, אם אביטן, ליכודניק מושבע אומר: "עשרות שנים הפעלנו כוח, הגיע הזמן לתשובה אחרת; אין פערים רציניים בין הצדדים אבל השמאל הרחיק אנשים מהעמדות האלו; אם המנהיגים הגדולים לא הצליחו אולי אנחנו נוכל. לא שיניתי את דעתי העקרונית, אבל הזמן עושה את שלו. העמים הישראלי והפלסטיני רוצים לחיות בשלום, אבל יש מנהיגים שבקיצוניות שלהם רוצים להנציח את השלטון."

**עושים מעלים**

משפט המחץ בכינוס, נאמר דווקא בהקשרים לא פוליטיים. כשהיה נראה בתחילה שמעטים המשתתפים, אמר מישהו שיגאל אלון הרגיע פעם את המארח שלו באחד הישובים, כאשר רק בודדים הגיעו למפגש עימו: "מאז ומתמיד" אמר אלון, "כל מה שעשיתי, עשיתי רק עם מי שבא".

**תיכון "שער הנגב" ע"ש שביט**

איציק שביט נפטר בראשית השבוע בניו יורק והובא לקבורה בנתניה. לאורך עשרות שנים הוא פעל בשירות הסוכנות היהודית והמגבית היהודית בארץ ובארצות הברית. הוא אחראי אישית להקמת מבנים רבים במכללה, מעונות סטודנטים ומבני ציבור בישובים. הוא היה ידיד אמת של שער הנגב, שבדרכו החדה, הישראלית כל כך, ביטא את מחויבותו החד משמעית למדינת ישראל, גם עת ישב על נהרות מנהטן.

בשנה האחרונה, עת חלה אנושות, הקימו חבריו קרן גדולה אותה ייעדו לבית הספר התיכון החדש שאנחנו בונים. בזכות התרומה ארוכת השנים שמתמשכת עם מותו של איציק, החלטנו לקרוא את בית הספר על שמו. יהיה זכרו צרור בצרור החיים שלנו.

**כמה כמה?**

בימים אלו מתקבלת לחברות בקבוץ ניר עם המשפחה הראשונה שנקלטת בעצמאות כלכלית. סנונית זו מבטאת, בפועל, את היחלצות ניר עם משנות המשבר הדמוגרפי, זאת לצד התאוששות כלכלית נאה.

ובארכיון המועצה מצאתי מספרים שמספרים על המציאות הדמוגרפית שלנו בראשית שנות השישים. יחס הילדים והחברים נע אז בין 0.4 בגבים וכפר עזה לבין 0.9 בברור חיל.

לפני חמישים שנה היו ביישובינו 5 חברות נוער, 8 מחלקות נח"ל והכשרות, שני אולפנים וגרעין שנת שירות. הצמיחה באוכלוסיה בשנת 1964 עמדה על 2.4% . סך כל התושבים בשער הנגב עמד על כ 3,500 איש (כמחצית מהיום), כאשר המעטים חיו בכפר עזה (112 אנשים) ובארז (161 אנשים) והרבים באו מרוחמה (580) ומברור חיל (518 חברים וחברות, ילדים ונוער, הורים וילדי חוץ, אולפניסטים, זמניים ומועמדים)

**כאן, עכשיו, שלנו**

קונצרטים של הטבע תמצאו ברחבי התבל, אבל סימפוניית הצבעים והריחות הזו היא כאן, בפתח הבית.

בעוד חודשיים או שלושה יהיה שווה לקפוץ לראות מה חדש בגליל, אבל היופי המרגיע הזה הוא עכשיו.

יש ירוק יותר ירוק ויש אדום בוהק שבעתיים, אבל הלבלוב הזה והפריחה הזו הם שלנו.

"דרום אדום" ממשיך עד ל- 12 במרץ. מטס הכדורים הפורחים ברוחמה יתקיים ב 3-5 למרץ. עקבו אחר העדכונים ב [www.habsor.co.il](http://www.habsor.co.il/)

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)